google/wiki40b huggingface dataset:
Brudeservice

Brudeservice kan brukes for å beskrive en særegen form for brudepris hvor verdiene som betales til en bruds foreldre for retten til å ekte deres datter er brudgommens egen arbeidskraft. Praksisen er som regel forekommende i jeger- og samlersamfunn som ikke har like omfattende materielle eller økonomiske sfærer som kvegholdene eller jordbrukende folkegrupper.
Sanfolket (!Kung/!Xun) i sørlige Afrika er et jeger- og samlersamfunn hvor mannen bor sammen med konens familiegruppe under brudeprisperioden og ektemannen forventes å utelukkende benytte sine produktive egenskaper, som for eksempel jakt og redskapsproduksjon, til konens familiegruppe. Brudeprisperioden varer om lag 10 år eller til ekteskapet har produsert 3 barn. Når brudeprisperioden er over er gjelden til brudens familie betalt og ekteparet kan velge å bosette seg enten hos mannens eller kvinnens familiegruppe. Sanfolket praktiserer slik uxorilokalitet.
FA-cupen 1938/39

FA-cupen 1938/39 var den 64. sesongen av den engelske FA-cupen, og den siste før andre verdenskrig. Portsmouth slo Wolverhampton Wanderers 4–1 i finalen.
Slaget ved Emesa

Slaget ved Emesa ble utkjempet i 272 mellom romerske og palmyrenske styrker. Romerne ble anført av keiser Aurelian, palmyrenerne av dronning Zenobia og hennes general Zabdas.

Bakgrunn

Aurelian hadde begynt et felttog for å gjenerobre det palmyrenske rike som hadde løsrevet seg under en romersk svakhetsperiode og vokst kraftig. Det var ledet av Vaballathus og hans mor Zenobia. Aurelian hadde allerede beseiret Zenobia en gang i slaget ved Immae, nør Antiokia. Zenobia og hennes general Zabdas flyktet så til Emesa.

Slaget

De to hærene møttes på feltet utenfor byen. Som ved Immae var det palmyrenake tunge kavaleri (clibanarii) sine romerske motstykker overlegentt. Men som clibanarii spredte seg i sin forfølgelsen av det romerske kavaleri, ble de hogd ned av det romerske infanteri. Ifølge Zosimus slaktet de judeiske enheter med sine klubber de palmyrenske hestefolkene som var hemmet av sine tunge rustninger.

Etter slaget

Zenobia retirerte inn i Emesa, og flyktet senere til Palmyra, uten å kunnet få med seg skattkammeret fra Emesa. Mens Aurelian angrep og erobret Palmyra, flyktet Zenobia videre til Persia, men ble tatt til fange idet hun nådde frem til Eufrats bredder. Aurelian viste henne nåde; Zenobia ble ikke henrettet.
Velsk

Velsk er en gammeldags betegnelse for visse språk eller brukere av disse språkene. Det har i hovedsak blitt brukt om romanske språk (spesielt italiensk og fransk) og keltiske språk (gallisk, walisisk, kymrisk).
Det forekommer også i sammensetninger som rotvelsk og kaudervelsk.
Ramsgate

Historie

Ramsgate begynte som en fiske- og jordbrukslandsby i forhistorisk tid. Navnet Ramsgate har sin tidligste referanse som Hraefns gate (eller «klippeåpning»), og blir senere nevnt som Ramisgate og Remmesgate rundt 1225 og Ramesgate fra 1357. De legendariske krigerne Hengest og Horsa gikk på 400-tallet i land og innledet den hedenske angelsaksiske perioden i England. Den kristne misjonæren St. Augustin gikk i 597 i land i Ramsgate, og gjenetablerte med det forbindelsen mellom England og den kristne kirken i Roma.
Byggingen av havna i Ramsgate begynte i 1749 og ble fullført fundt 1850. På grunn av sin nærhet til det europeiske fastlandet var Ramsgate av stor betydning både under Napoleonskrigene og under evakueringen fra Dunkerque i 1940.

Økonomi

Ramsgates hovednæringsveier er turisme og fiskeri. Byens marina, Royal Harbour Marina, har rundt 800 båtplasser og 12 000 årlige besøkende per 2005. Ved marinaen ligger også en rekke båtrelaterte forretninger som driver sin virksomhet fra under de renoverte buene på Royal Parade. 
Ramsgates hovedattraksjon er fremdeles kystlinja, da i særdeleshet Ramsgate Main Sands, som i 2008 ble tildelt Blått Flagg-status. Det lokale byrådet publiserer et nettsted som er spesielt rettet mot turister som besøker Ramsgate og de nærliggende byene. Ramsgate har utviklet en kontinental café-kultur med barer og restauranter langs strandpromenaden.
Selv om det fremdeles leveres mere fisk i Ramsgate enn noe annet sted i Kent (~£700,000 i 2003), så er fiskeindustrien i en nedgangsperiode.
En framvoksende næring er kraftproduksjon, hvor det er beregnet at flere hundre arbeidsplasser vil bli opprettet ved Thanet Wind Farm, et vindkraftverk like utenfor kysten.

Transport

Havna i Ramsgate har foruten marinaen også en fergeterminal med forbindelse til Oostende i Belgia. Tilførselsveien til havna i Ramsgate går i tunnel fra utenfor bysentrum for å unngå køer.
Ramsgates tilknytning til veinettet er primært via veien A299 (Thanet Way) som fortsetter inn på motorveien M2 videre til London. Mot sør går A256 mot Dover og Kanaltunnelen. 
Ramsgate jernbanestasjon ligger øverst i byen. En ny høyhastighets togforbindelse til London startet i desember 2009 på High Speed 1, Storbritannias første høyhastighetslinje, mellom Londons St Pancras stasjon og Kent. Reisetiden fra Ramsgate til den nye St Pancras-terminalen er 1 time og 16 minutter. Øvrige tog går fra Ramsgate til Charing Cross og Victoria i London, med ei reisetid til hovedstaden på 1 time og 50 minutter.
Kent internasjonale lufthavn ligger like vest for byen. Flyselskapet Flybe har ruter til Edinburgh og Manchester , og lufthavna brukes regelmessig av fraktselskaper.
Oileides

Utseende

Middelsstore (vingespenn ca. 35 millimeter), kraftige, brune smygere med gjennomsiktige "vinduer" i forvingenes ytre del.

Utbredelse

Artene er utbredt i den nordlige (tropiske) delen av Sør-Amerika.
Livgardens Tambourkorps

Livgardens Spillemandsskole

Fra 1851 til 1912 kunne unge gutter som kom fra et godt hjem, var fylt 14 år og helst var konfirmert, bli opptatt som elever på Livgardens Spillemandsskole, og etter tre måneders opplæringstid i drejlstøj (militært arbejdstøy) fikk de først utlevert sine riktige uniformer. Spillemandsskolen lå i tredje etasje i Gothersgadepavillionen, hvor Tambourkorpset i dag holder til. Enhver skulle etter tre måneder fremstilles for obersten, stabstamburen og en offiser for å vise hva han kunne spille på fløyte, horn og trommer. Disse tre instrumentene skulle tamburene mer eller mindre kunne spille på til omkring 1970. På Spillemandsskolen ble de såkalte spillemenn opplært i alle former for militær disiplin samt naturligvis å spille musiksignaler. Den allerførste melodi som de skulle lære var Fanemarchen, som mer eller mindre kan oversettes til ordet og begrepet «Danmark». Etter tre måneders lærlingetid, fikke de graden underkorporal, som de hadde hele tjenestetiden.

Tambourkorpset av i dag

Den Kongelige Livgarde bestod inntil forsvarsforliket i 2005 primært av vernepliktige soldater som etter endt rekruttid bestod en frivillig opptagelsesprøve for deretter å bli en del av Tambourkorpset. Inntil 2005 var der 16 vernepliktige tamburer for hvert lag (to lag i året). I tillegg spilte menige også med ved viktige offisielle arrangementer, såsom kongevakt på Amalienborg Slot. Tambourkorpset består ikke lengre primært av vernepliktige, da tjenestetiden for Livgarden er satt ned fra tolv måneder til åtte måneder. Dette betyr at der ikke lengre er tid til å utdanne de vernepliktige rent musikalsk og samtidig opprettholde kvaliteten som er nødvendig. De få vernepliktige som nå kommer inn i korpset, har alle spilt på et av de benyttede instrumenter eller lignende.
Jean-Baptiste Bessières

Liv og virke

Bessières tjenestegjorde først en kort tid som offiser i Ludvig XVIs konstitusjonelle garde, og deltok deretter i flere felttog. Han tjente som ikke-offiser under den franske krigen mot Spania.
Han kom i 1796 til den italienske armé, der han ved sin tapperhet fikk Napoléon Bonapartes oppmerksomhet og vant hans tillit. Han fikk i oppdrag å organisere og lede guideeskadronen. I 1798 var han med på Napoleons felttog til Egypt og kjempet ved St. Jean d’Acre og i slaget ved Abukir. Den 18. juli 1800 ble han forfremmet til général de brigade.
Med Bonaparte vendte han tilbake til Frankrike, og stod ved hans side den 18. Brumaire. Han organiserte så den nydannede italienske armé og tvang med et strålende kavalleriangrep under slaget ved Marengo østerrikerne til tilbaketog. Under [slaget ved Hohenlinden]] førte han sitt regiment, 11e régiment de chasseurs à cheval fire ganger etter hverandre til angrep. 
I 1802 ble han utnevnt til général de division.
Han ble utnevnt til marskalk av Frankrike under Napoléon etter dennes tronebestigelse som keiser i 1804.
I 1805 ble han tildelt en rekke medaljer og ordener, blant annet storkors av Æreslegionen, og i 1809 ble han tildelt rollen som hertug av Istria, som også hadde tittelen duc d'Istrie. 
Etter Freden i Schönbrunn ble han øverstkommanderende i Holland. Der gjenerobert han Vlissingen fra britene. Så i 1811 ble han øverstkommanderende i guvernementet Gamle Kastilla og León. Han fulgte i 1812 keiseren med garden og et sterkt ritterkorps til Russland. På tilbaketoget derfra viste han største sindighet og kaldblodighet. 
Ved åpningen av felttoget i 1813 var Bessières øverstkommanderende for alle de franske rytterstyrker. Da han i mai rykket frem ved Rippach mellom Weißenfels og Lützen med tiraljørene mot Ferdinand von Wintzingerodes styrker, ble han knust og drept av en kanonkule som traff ham i brystet. 
Han ble begravet i Invalidedomen i Paris. 
Han ble regnet som en av Napoleons bedre marskalker og Napoleon uttalte en gang at han kunne ha vunnet slaget ved Waterloo hvis Bessières hadde vært til stede under dette slaget. Bessières var fattig da han falt. Fra sitt fangenskap på Saint Helena sørget derfor Napoleon for en rente på 100 000 franc til hans sønn.
Mefjellet Opp

Mefjellet Opp er et motbakkeløp i Norddal i Møre og Romsdal som arrangeres av Valldal IL.
Løpet ble første gang arrangert i 2006 og har utviklet seg til å bli en populær konkurranse i regionen. Løpet starter i Fjørå sentrum og har målgang på toppen av Mefjellet. Løypa er 7 km lang og har en total stigning på ca. 1100 meter.
Stygnommatidae

Utseende

Middelsstore vevkjerringer, kroppen 3-6 millimeter lang, fargen varierer fra blekt brunoransje til brunsvart, uten fargetegninger. Pedipalpene er store og piggete, chelicerene er hos noen arter dobbelt så lange som kroppen og ender i en kraftig klo. Kroppen er timeglass-formet uten noe særlig pigger, øynene sitter ikke samlet på en knøl i midten men hvert øye sitter ganske langt ut mot siden på forkroppens fremre del. Noen arten har en liten pigg mellom øynene. Beina er forholdsvis korte til vevkjerringer å være.

Levevis

De lever på bakken mellom strøløv, eller i huler.

Utbredelse

Slekten Stygnomma lever i Sør- og Mellom-Amerika, fra Florida og Mexico sør til Brasil. Slekten Stygnomimus er funnet i Malaysia og Indonesia, men det er uklart om denne bør regnes til Stygnommatidae.
Cheng (Datong)

Bydistriktet i Datong (kinesisk: 城区; pinyin: Chéng Qū) er sentrum og administrasjonssete i byprefekturet Datong i provinsen Shanxi i Folkerepublikken Kina.
Det har et areal på 46 km² og teller ca. 580.000 innbyggere (2004).
Den 67. Golden Globe-utdelingen

Vinnere

Beste film – drama: Avatar
Beste kvinnelige skuespiller i film – drama: Sandra Bullock – The Blind Side
Beste mannlige skuespiller i film – drama: Jeff Bridges – Crazy Heart
Beste film – musikal eller komedie: Hangover
Beste kvinnelige skuespiller i film – musikal eller komedie: Meryl Streep – Julie & Julia
Beste mannlige skuespiller i film – musikal eller komedie: Robert Downey jr. – Sherlock Holmes
Beste kvinnelige birolle i film: Mo'Nique – Precious
Beste mannlige birolle i film: Christoph Waltz – Inglourious Basterds
Beste animasjonsfilm: Se Opp
Beste fremmedspråklig film: Det hvite båndet (Tyskland)
Beste regi: James Cameron – Avatar
Beste manus: Jason Reitman og Sheldon Turner – Up in the Air
Beste originalmusikk: Michael Giacchino – Se Opp
Beste originale låt: «The Weary Kind» – Ryan Bingham (Crazy Heart)
Beste TV-serie – drama: Mad Men
Beste kvinnelige skuespiller i TV-serie – drama: Julianna Margulies – The Good Wife
Beste mannlige skuespiller i TV-serie – drama: Michael C. Hall – Dexter
Beste TV-serie – musikal eller komedie: Glee
Beste kvinnelige skuespiller i TV-serie – musikal eller komedie: Toni Collette – United States of Tara
Beste mannlige skuespiller i TV-serie – musikal eller komedie: Alec Baldwin – 30 Rock
Beste miniserie eller TV-film: Grey Gardens
Beste kvinnelige skuespiller i miniserie eller TV-film: Drew Barrymore – Grey Gardens
Beste mannlige skuespiller i miniserie eller TV-film: Kevin Bacon – Taking Chance
Beste kvinnelige birolle i en TV-serie, miniserie eller TV-film: Chloë Sevigny – Big Love
Beste mannlige birolle i en TV-serie, miniserie eller TV-film: John Lithgow – Dexter
Skalk (tidsskrift)

Skalk er et populærvitenskapelig, hovedsakelig arkeologisk tidsskrift, som også har en del stoff om folkloristikk, historie og etnologi. Det utgis av forlaget Wormianum i Århus, og kommer ut med seks nummer pr. år.
Fotokjemisk internalisering

Fotokjemisk internalisering (engelsk:Photochemical internalization, forkortet PCI) er en unik fotokjemisk metode for frigjøring av molekyler eller virus fra endosomer og/eller lysosomer til cellens cytosol. Slike molekyler/virus (som regel makromolekyler) tas opp i celler ved endocytose og er for store til å transporteres eller diffunderes direkte gjennom plasmamembranen eller membranen til den endocytiske vesikkelen (endosom/lysosom). Dette fører til enzymatisk degradering av molekylene i sene endosomer og lysosomer, noe som medfører til at en rekke terapeutiske molekyler blir hindret i å utføre sin biologiske funksjon. Ved hjelp av PCI kan man derfor fotokjemisk ødelegge membranen til endocytiske vesikler som resulterer i at medikamentet frigjøres til cytosol eller cellekjernen hvor det kan virke.

Historikk

PCI er etablert av Dr. Kristian Berg sin gruppe  ved Avdeling for strålingsbiologi  (tidligere Avdeling for biofysikk), Institutt for kreftforskning ved Det norske radiumhospital. Metoden er demonstrert i over 80 forskjellige kreftcellelinjer, 10 ulike xenografter og i ett Phase I klinisk studie (PCI av bleomycin)
Gillockbreen

Gillockbreen er en isbre som ligger sentralt i Sør-Rondane i Dronning Maud Land. Den er femten kilometer lang og strømmer nordover fra Walnumfjella til østenfor Smalegga.
Breen ble fotografert fra fly under Operasjon Highjump i 1946–47 og er oppkalt etter løytnant Robert A. Gillock som var navigatør på disse flygningene. Kartlegging av området, basert på de amerikanske flyfotografiene, ble utført av norske kartografer i 1957.
Arbeidshest

En arbeidshest er en tyngre kjørehest som kan dra svært tunge lass, for eksempel tømmerstokker. Den norske arbeidshesten hadde svært allsidige oppgaver, den ble brukt til jordbrukshest, tømmerhest, kløvhest i seterbruket, og som kjøre- og ridehest både sommer og vinter, i alle typer av  terreng. Til jordbruk i eldre dager trengte man ikke så store hester, brukene var små og produksjonen enkel. Det var dessuten en stor fordel med en hest som spiste lite, for fôrressursene var knappe.  I Sentral-Europa utviklet man supertunge trekkhester som ardenner, percheron og den engelske shirehesten, men tunge hester var ikke funksjonelle i Norge, spesielt ikke til tømmerkjøring, som foregikk om vinteren i dyp snø.
Vogler Peak

Vogler Peak er et fjell (2 050 moh) 1,2 km sørvest for Mount Irvine på Roen Ridge i Asgard Range i Victoria Land. Det er oppkalt etter Jane Vogler som var prosjektleder i National Science Foundation (NSF) og som var NSF-representant ved McMurdo og Sørpol-stasjonen.
G8-toppmøtet 2012

G8-toppmøtet 2012 var det 38. toppmøtet i G8-gruppen, og fant sted fra 18. mai til 19. mai 2012 under ledelse av president Barack Obama. Møtestedet var den amerikanske presidentens landsted Camp David.
.38 Super

Bruk under 2. verdenskrig

En del av soldatene i Lingekompaniet brukte en Colt Government i .38 Super som personlig våpen under krigen, og flere ble brakt til Norge av agenter og instruktører til Hjemmestyrkene.
Neue Juristische Wochenschrift

Neue Juristische Wochenschrift (NJW, ISSN 0341-1915) er det betydeligste generelle juridiske tidsskrift i Tyskland. Det har et opplag på 51 000 eksemplarer, og ifølge egne anslag omkring 100 000 lesere.
Det ble grunnlagt i 1881 som Juristische Wochenschrift. Fra 1947 har det utkommet som Neue Juristische Wochenschrift.
Tidsskriftet utgis i Frankfurt am Main av Verlag C. H. Beck. Zeitschrift für Rechtspolitik legges ved som bilag til tidsskriftet.
Rune Wenneberg

Utdanning

Wenneberg har gått befalsskole, Krigsskolen, studert ved Forsvarsakademiet i København og ved Joint Forces Staff College i Virginia USA.

Tjeneste

Wenneberg har blant annet vært kompanisjef i avdeling Mek4 i Telemark Bataljon, og har internasjonal tjeneste for det norske forsvaret fra Libanon, Bosnia, Kosovo, Irak og Afghanistan.

Utmerkelser

Wenneberg er tildelt følgende utmerkelser: Hærens fortjenstmedalje, Forsvarsmedaljen, Forsvarets innsatsmedalje med rosett, Forsvarets medalje for internasjonale operasjoner med to stjerner, Forsvarets operasjonsmedalje for Afghanistan med romertall «III», Forsvarets operasjonsmedalje for Irak, Hærens vernedyktighetsmedalje med tre stjerner, Politiets Afghanistanmedalje, UNIFIL-medaljen med tall «2», NATO-medaljen for Kosovo, NATO-medaljen for det tidligere Jugoslavia, NATO-medaljen for ISAF med romertall «III», Forsvarets medalje for feltsport, Forsvarets medalje for skyting og KNBLO-medaljen.
Qiaotou Qinghai kullkraftverk

Qiaotou Qinghai kullkraftverk er et kullkraftverk i provinsen Qinghai, i det nordvestlige Kina. Det har en installert produksjonskapasitet på 1.325 MW. Operatør er China Huaneng Group Co Ltd.
Fåfotinger

Liv og utvikling

Fåfotinger lever på bakken i strøsiktet, litt ned i jorden, under bark på råtnende trær, i kompost og lignende plasser. Noen arter er tilknyttet strandsonen (havstrender). Det er ikke vanlig å se fåfotinger uten at en graver litt i jorden eller i kompost, det er fordi de fleste er nattaktive og er ømfintlige for tørke, og søker derfor til fuktige steder. Fåfotinger kan lokalt opptre i et stort antall. De finnes i hele verden men foretrekker løs og god jord. Det er få arter der det er leirejord eller sur jord.
Fåfotinger suger saft av sopphyfer og planterøtter.

Anatomi

Fåfotinger har et mykt hudskjelett, er lyst blekhvitt farget. de har alltid fra 8 til 11 beinpar. Yngre dyr (ikke voksne, kjønnsmodne) kan ha færre kroppsledd og kan derfor ha færre bein, enn de vil ha som voksne (imago). 
Fåfotinger er mellom 0,5 og 2 mm lange. Den lille størrelse og forholdsvis bøyelige kroppen gjør at disse dyrene kan komme seg fram på mange trange steder og med forholdsvis mange bein, har de god skyvekraft. 
Hodet har et par antenner, som er ulike andre mangefotingers antenner.  De er grenet, nordiske arter har antenner med «tre greiner». Fåfotinger er blinde, de mangler øyne.
Fåfotinger skiller seg fra andre leddyr ved at kroppen ikke er inndelt i kroppsavsnitt (tagmata), som f.eks hos kreps- og edderkoppdyr, der hodet og brystet er sammenvokst til et avsnitt (cephalothorax), eller som hos insektene der de tre første kroppsleddene er sammenvokst til et brystparti (thorax).

Forplantning

Fåfotinger har indirekte befruktning, det er ingen parring mellom to individer. Hannen avsetter en eller to dråper spermie på marken, som hunnen senere plukker opp. Hunnen lagrer «spermiepakken» til hun skal legge egg.
Fylkesvei 7690

Fylkesvei 7690 går mellom Leirbogen og Røkenes i Sortland kommune. Veien er 22,1 km lang.
Veien går langs nordsiden av Hognfjorden til Eidbukta, over Godfjordeidet til Godfjorden, og videre langs Godfjordens austside til Røkenes.
Frem til 2019 hadde veien betegnelsen fylkesvei 959.
Hard Dance Mania

Hard Dance Mania er en CD-samling med trance-/dance-/hands-up-musikk. Konseptet er utviklet av Decay og utgitt av DJ Beat Records Scandinavia. Første album kom i 2004 og per august 2012 var det utkommet 26 album i serien. Flere av utgivelsene har toppet hit-listene i  Norge og Danmark. Musikken er samlet og mikset av Pulsedriver (Slobodan Petrovic jr.) Mange artister og DJ-er kommer med på CD-ene, som for eksempel Groove Coverage, Baracuda, Cascada, DJ Manian, Tiesto, Rocco og Rob Mayth.
Rusfri Oppvekst

Rusfri Oppvekst (tidligere Norsk Læreravholdslag og Landslaget for Rusfri Oppvekst) er en norsk organisasjon stiftet i 1907, som jobber med barn og unges oppvekstvilkår. Organisasjonen har 730 medlemmer, som ifølge organisasjonens kjerneverdier skal avstå fra bruk av rusmidler. Arbeidet skjer i stor grad gjennom studietilbud som en del av etterutdanning, foredrag, konferanser, kurs og prosjekter.
Organisasjonen er medlem av Actis.
Pittsburgh Steelers i NFL-sesongen 2019

Bytter & overganger

Steelers har vært involvert i følgende handler i 2019-sesongen:
Stortingsvalget 1918

Valgordning

Dette var det siste stortingsvalget i Norge som ble avholdt ved flertallsvalg i enmannskretser, fra og med valget i 1921 ble forholdstallsvalg innført. I forhold til forrige valg ble antallet stortingsrepresentanter økt med tre til 126. Dette var også det første valget hvor Bondepartiet fikk representanter inn på Stortinget.
58 representanter ble oppnevnt ved første valg: 37 fra landkretsene og 21 fra kjøpstedene. To av disse ble forkastet (Vinger og Odalen, Skien) med omvalg 24. februar 1919. De øvrige 68 ble oppnevnt ved omvalget 11. november: 47 fra landkretsene og 21 fra kjøpstedene. Fem av omvalgene ble forkastet (Vestfinmarken, Nordre Gudbrandsdalen, Lister, Voss og Risør), med andre omvalg 24. februar 1919.

Politikk

Statsminister Gunnar Knudsen og Gunnar Knudsens andre regjering, som er en av Norges lengstsittende, fortsatte etter valget.
Bortelid

Bortelid er ett av tre vintersportssentre i Åseral kommune i Vest-Agder, 600-800 moh..  Fjellområdene ved Bortelid er en del av Setesdalsheiene.  Tidligere var Bortelid en avsidesliggende dal som til en hvis grad ble benyttet til seterdrift.
I dag har Bortelid mange fasiliteter, tilrettelagt for friluftsliv og turisme.  Ved Bortelid finnes over 1000 hytter og leiligheter, Bortelidseter hotell og skisenter med familiebakke, skiskytterarena og langrennsløyper. Bortelid har daglig bussforbindelse og skibusser på lørdager i vintersesongen.
Bortelid benyttes om sommeren til aktiviteter som fjellturer, fiske, bading i Bortelidtjønna, kanopadling og mountain bike.
Torgeir Kinne Solsvik

Samarbeid

I dokumentarfilmen om Geirr Tveitt «Baldurs Draumar», uttgitt i 2008 (regi: Sondre Bjørgum), har Torgeir Kinne Solsvik rolla som pianist og Geirr Tveitt.
San Quentin State Prison

San Quentin State Prison er et fengsel i Marin County, California, USA. 
Fengselet ble åpnet i juli 1852 og er det eldste fengselet i California. Henrettelser av mannlige fanger i California foregår i fengselet, og der er også statens eneste gasskammer. Fra 2000 har man gitt gift i gasskammeret ved injeksjon istedenfor å henrette ved bruk av gass. Fengselet har en kapasitet på 5 222 innsatte.
Fengselet er antatt å være verd mellom 400 og 500 millioner NOK, noe som gjør det til det mest verdifulle fengselet i verden. I tillegg er driftsbudsjettet på 1 050 millioner NOK, som gjør det til verdens dyreste å drive.

Konserter

24. februar 1969 spilte Johnny Cash en konsert for de innsatte på San Quentin. Konserten ble utgitt på musikkalbum og ble filmet av Granada Television. I 2003 filmet heavy metal bandet Metallica musikkvideoen til sangen St. Anger i fengselet, med innsatte som tilskuere.
Englands regioner

Folkevalgte regionsforsamlinger

Som en del av den samme prosessen som ledet til opprettelsen av egne nasjonalforsamlinger i Skottland, Wales og Nord-Irland ble det bestemt at det skulle holdes folkeavstemninger i regionene over hvorvidt de ønsket å opprette folkevalgte regionsforsamlinger. Slik avstemning ble avholdt i Nordøst-England 4. november 2004, med en klar majoritet mot opprettelsen av et slikt organ. Andre avstemninger ble utsatt for å vurdere muligheten for å ta imot alle stemmer via post.
Motstanden mot slike forsamlinger har først og fremst kommet fra Det konservative partiet, men også mange i Arbeiderpartiet har vært svært skeptiske. Hovedargumentet mot ordningen er at i stedet for å flytte makt fra sentralregjering nedover vil det heller flytte makt oppover fra grevskapenes organer.